P6_TA(2005)0182

Doha-udviklingsdagsordenen

Europa-Parlamentets beslutning om evaluering af Doha-runden efter WTO's afgørelse af 1. august 2004 (2004/2138(INI))

Europa-Parlamentet,

- der henviser til afgørelse truffet i Verdenshandelsorganisationens (WTO) almindelige råd den 1. august 2004 om Doha-arbejdsprogrammet,

- der henviser til meddelelse fra Kommissionen til Rådet og Europa-Parlamentet og Det Europæiske Økonomiske og Sociale Udvalg af 26. november 2003 om "Genoplivelse af forhandlingerne under Doha-udviklingsdagsordenen — EU-perspektiv",

- der henviser til Kommissionens arbejdsdokument "Doha-udviklingsdagsordenen efter Cancún" af 25. september 2003,

- der henviser til sin beslutning af 25. september 2003 om den femte WTO-ministerkonference i Cancún [1],

- der henviser til sin beslutning af 3. juli 2003 om forberedelse af den femte WTO-ministerkonference i Cancún [2],

- der henviser til erklæringen fra den fjerde WTO-ministerkonference vedtaget den 14. november 2001 i Doha og til sin beslutning af 13. december 2001 om WTO's møde i Qatar [3],

- der henviser sin beslutning af 18. november 1999 om meddelelse fra Kommissionen til Rådet og Europa-Parlamentet om EU-tilgangen til WTO-millenniumrunden [4],

- der henviser til sin beslutning af 15. december 1999 om den tredje WTO-ministerkonference i Seattle [5],

- der henviser til sin beslutning af 13. marts 2001 med Europa-Parlamentets henstillinger til Kommissionen om de WTO-forhandlinger, der føres som led i den indbyggede dagsorden [6],

- der henviser til Sutherland-rapporten om WTO's fremtid,

- der henviser til sin lovgivningsmæssige beslutning af 9. marts 2005 om forslag til Rådets forordning om anvendelse af et arrangement med generelle toldpræferencer [7],

- der henviser til sluterklæringen fra den tredje parlamentariske konference om WTO, der blev afholdt den 24.- 26. november 2004,

- der henviser til sin beslutning af 25. oktober 2001 om åbenhed og demokrati inden for international handel [8],

- der henviser til forretningsordenens artikel 45,

- der henviser til betænkning fra Udvalget om International Handel og udtalelser fra Udviklingsudvalget og Udvalget om Landbrug og Udvikling af Landdistrikter (A6-0095/2005),

A. der henviser til den afgørelse, der blev truffet den 1. august 2004 i WTO's almindelige råd (herefter afgørelsen), hvor dets 148 medlemmer fastlagde en ramme for videre forhandlinger på fem kerneområder under Doha-udviklingsdagsordenen og genskabte den tillid, der gik tabt under Cancún-forhand-lingerne, på grundlag af en ny vilje til samarbejde med henblik på at sikre en vellykket gennemførelse af Doha-runden og det multilaterale handelssystem,

B. der påpeger, at der bør ske lige vidtrækkende fremskridt på alle områder omhandlet i afgørelsen og i Doha-udviklingsdagsordenens arbejdsprogram generelt, idet udvikling bør gives førsteprioritet i forhandlingerne, og som understreger, at EU bør arbejde for en bred dagsorden, der sigter mod passende handelsliberalisering, fjernelse af alle dumpingforanstaltninger og handelsforvridende foranstaltninger og styrkelse af særlig og differentieret behandling samt beskyttelsesordninger for fødevaresikkerhed, med det formål at prioritere social retfærdighed og udvikling og opnå større integration af udviklingslandene i verdenshandelssystemet, en målsætning, der er fastlagt i traktaten om en forfatning for Europa (artikel III-292, stk. 2, litra e)),

C. der henviser til, at en vellykket gennemførelse af Doha-runden skal bidrage til at fremme den verdensomspændende økonomiske vækst og fattigdomsbekæmpelse, og at problemer med fejlernæring, sult og sundhed skal prioriteres højere under forhandlingerne i overensstemmelse med FN's millennium-erklæring,

D. der henviser til, at yderligere regulering som led i det multilaterale handelssystem, en optimal integration af udviklingslandene i systemet for verdenshandelen og et mere velfungerende WTO altid har været de vigtigste mål for EU's handelspolitik,

E. der henviser til, at fristen for afslutning af DOHA-runden, som var fastsat til 1. januar 2005 i sluterklæringen fra Doha, er blevet udsat på ubestemt tid, og at en sjette ministerkonference efter planen vil blive afholdt i december 2005 i Hongkong,

F. der henviser til, at den politiske indsats og de vigtige forslag fra EU, repræsenteret ved kommissærerne Lamy og Fischler, var af særlig betydning for etableringen af afgørelsen, og der henviser til, at de fremskridt, der er opnået på landbrugsområdet, ikke er blevet opnået inden for noget andet område,

G. der henviser til den vigtige rolle, som kapacitetsopbygning og tekniske bistandsprogrammer spiller i indsatsen for at sikre, at udviklingslandene forbereder deres respektive økonomier til integration i verdensøkonomien, forbedrer deres kapacitet for forhandling, produktion og eksport og udvider deres interne og regionale markeder og deres muligheder for at udnytte en yderligere handelsliberalisering,

H. der understreger, at Doha-udviklingsdagsordenen kan være undergravende for de præferencer, som EU har indrømmet AVS-landene igennem Cotonou-aftalen og udviklingslandene inden for arrangementet med generelle toldpræferencer og andre handelspræferenceordninger,

I. der henviser til manglen på fremskridt indtil videre i forhandlingerne om markedsadgang uden for landbrugsområdet (ΝΑΜΑ), og der henviser til, at markedsadgang opnået igennem toldnedsættelser ikke bør vanskeliggøres af ikke-toldmæssige hindringer,

J. der henviser til, at den økonomiske betydning af tjenester, der er et centralt område i Doha-forhandlingerne — i sig selv og for Doha-udviklingsdagsordenens overordnede balance — er stigende, og at en yderligere åbning af markederne giver udviklingslandene store muligheder, men at det også er vigtigt, at de tjenester, der er afgørende for at dække grundlæggende behov, udelukkes fra liberalisering; der henviser til, at fremskridtene på dette område har været skuffende,

K. der henviser til, at EU altid har opfordret til, at Singapore-emnerne forhandles inden for Doha-udviklingsdagsordenen, hvilket er i både industri- og udviklingslandenes interesse, og der henviser til, at fremme af handelen ved hjælp af tilstrækkelig kapacitetsopbygning og tekniske bistandsprogrammer styrker udviklingslandenes eksportkapacitet,

L. der henviser til, at mandatet for WTO's generaldirektør snart udløber, og at der derfor skal udnævnes en efterfølger, og der endvidere henviser til Sutherland-rapporten om WTO's fremtid og debatten i den amerikanske kongres om fornyelse af USA's medlemskab af WTO og mandatet for dets handelsrepræ-sentant,

M. der henviser til, at Europa-Parlamentet i henhold til bestemmelserne om en fælles handelspolitik i traktaten om en forfatning for Europa vil blive medlovgiver i forbindelse med internationale handelsspørgsmål,

N. der henviser til betydningen af den parlamentariske dimension i WTO som et middel til at skabe en forbindelse med borgerne for at fremme den demokratiske kontrol med og gennemsigtighed i WTO,

O. der henviser til, at globaliseringsprocessen og den rolle, som WTO har spillet, ofte fremstilles forkert, og til betydningen af en bred høring af civilsamfundet og arbejdsmarkedets parter,

1. glæder sig over den afgørelse, som WTO's almindelige råd traf den 1. august 2004, og den måde, hvorpå Kommissionen har gennemført forhandlingerne; gentager sin resolutte støtte til et frit og retfærdigt, multilateralt handelssystem for at fremme handelen, bidrage til bæredygtig udvikling og en effektiv styring af globaliseringen til gavn for alle; understreger også fordelene for udviklingslandene ved en multilateral tilgang til handelspolitik i modsætning til bilaterale aftaler;

2. opfordrer Kommissionen til fortsat at kræve hurtige fremskridt inden for alle de områder, der er omfattet af afgørelsen, så den kan tage til Hongkong med et afbalanceret, vidtrækkende forslag, som vil sætte udvikling øverst på dagsordenen;

3. understreger behovet for at stimulere en altomfattende, effektiv og gennemskuelig forhandlingsproces, til hvilket formål der behøves politiske initiativer til fremme af forhandlingerne og detaljerede udkast til forhandlingsregler for landbrug og ΝΑΜΑ inden juli 2005;

4. anmoder om, at den statusrapport, som WTO's almindelige råd har planlagt for juli 2005, bliver strengt faktuel, så der ikke skabes falske forhåbninger i offentligheden, og anmoder om, at der fastlægges en dato for færdiggørelsen af arbejdet i forbindelse med Doha-runden under hensyntagen til den tid, forhandlerne, herunder især forhandlerne fra udviklingslandene, skal bruge til at forberede sig;

5. anmoder om, at der ved fremtidige forhandlinger skabes resultater på alle de områder af Doha-udviklingsdagsordenen, som virkelig fremmer integrationen af udviklingslandene, at der tages fuldt hensyn til deres problemer, og at der især ses på de problemer, der er særegne for de mindst udviklede lande, hvis eksport skal indrømmes told- og kvotefri adgang efter "frirunde-princippet"; anmoder også om, at resultaterne af forhandlingerne under Doha-runden udnyttes til at bidrage til at opfylde millenniumudviklingsmålene ved at fremme en verdensomspændende økonomisk vækst;

6. anmoder om, at mulighederne for at sikre den krævede fleksibilitet med hensyn til hvert enkelt udviklingslands profil undersøges, og at bl.a. Den Internationale Valutafond gennemfører en handelsintegrations-ordning, der muliggør godtgørelse af de tab, som disse lande eventuelt lider som følge af handelsliberaliseringen;

7. glæder sig over udviklingslandenes nye og større grad af organisation og selvtillid (G20, G33, G90 osv.), som gør det nemmere at nå til enighed og giver håb om, at det multilaterale handelssystem kan blive et mere retfærdigt system;

8. glæder sig over, at det er blevet nemmere for mindre delegationer at få adgang til forhandlingsbordene, og bifalder Kommissionens støtte til mindre lande, f.eks. Stillehavsøerne, i form af lokale tekniske bistandsprogrammer; opfordrer dog kraftigt Kommissionen til at fortsætte arbejdet med at fremme gennemsigtigheden og deltagelsen i WTO's beslutningsprocesser og til fortsat at yde bistand til udviklingslandene for at øge deres deltagelse;

9. anmoder Kommissionen om at overveje at introducere en "udviklingsboks" for de mindst udviklede lande i landbrugsforhandlingerne, således at de får en mulighed for at løse deres problemer med fødevaresikkerhed og beskæftigelse i landdistrikterne, hvilket er afgørende for bekæmpelsen af fattigdom;

10. gentager behovet for målrettet teknisk bistand og kapacitetsopbygning, som har stor betydning for, at udviklingslandene kan gøre handel til en integreret del af deres nationale udviklingspolitikker og deres strategier for fattigdomsbekæmpelse, øge deres handels- og eksportkapacitet, forbedre deres evne til at forhandle effektivt, fremme anvendelsen af WTO-reglerne og give dem mulighed for at tilpasse og diversificere deres økonomier;

11. ønsker, at der sættes gang i syd-syd-handelen i betragtning af de udviklingsmuligheder, som denne handel rummer for udviklingslandene, og at der i den forbindelse gøres overvejelser om at eliminere handelshindringerne mellem dem, indføre en særbehandling, der gør det muligt at styrke de mindst udviklede landes forsyningskapacitet, og stimulere fri adgang for de mindst udviklede lande til markederne i de nye vækstøkonomier;

12. opfordrer Kommissionen til at tage behørigt hensyn til den undergravende indvirkning, som Doha-udviklingsdagsordenens præferencemargener har på Cotonou-aftalen og på arrangementet med generelle toldpræferencer og andre handelspræferenceordninger, til at udarbejde en særlig rapport om indvirkningen af Doha-runden på Cotonou-aftalen og på arrangementet med generelle toldpræferencer og til at overveje, hvilke foranstaltninger der skal iværksættes med henblik på at sikre effektiviteten af EU's præferenceordninger for udviklingslandene, især de fattigste;

13. glæder sig over afgørelsen om landbrug og opfordrer WTO's medlemmer til at tildele de tre søjler (eksportstøtte, national støtte og markedsadgang) lige stor opmærksomhed og til i juli 2005 at indgå aftale om at forpligte sig til at fastlægge detaljerede forhandlingsregler på den kommende ministerkonference i Hongkong;

14. anmoder om, at disse foranstaltninger med hensyn til eksportstøtte, national støtte og markedsadgang iværksættes samtidig af alle industrilande i WTO for at undgå en ensidig indsats fra EU's side i forbindelse med anvendelse af en særlig og differentieret behandling af udviklingslandene;

15. støtter en afvejet og gradvis afvikling af eksportstøtte, således at alle former for eksportkonkurrence fra alle industrialiserede handelspartnere ligestilles;

16. henstiller til Kommissionen at fortsætte den planlagte reform af den fælles landbrugspolitik og finder det med hensyn til nationale støtteordninger glædeligt, at afgørelsen ikke undergraver hverken den europæiske landbrugsmodel eller Luxembourg-aftalen om reformen af den fælles landbrugspolitik; understreger behovet for at definere de fælles foranstaltninger, der skal medtages i "den grønne boks", herunder afkobling af støtten, for at gøre det muligt at opretholde landbrugets multifunktionelle natur og støtte både livsstilen og beskæftigelsen i landdistrikterne;

17. anmoder om, at der med hensyn til markedsadgang opretholdes en retfærdig og rimelig balance mellem udviklingslandenes ønsker og EU-markedernes stabilitet og levedygtighed; ønsker i den forbindelse, at der fastlægges en relevant og fast definition af begrebet "følsomme produkter", og at det skal være muligt at bibeholde forpligtelser i forbindelse med toldafgifter enten ad valorem eller som specifikke afgifter;

18. understreger, at landbrugsprodukter fra udviklingslande i vid udstrækning har adgang til EU-marke-der; opfordrer andre udviklede partnerlande og nyindustrialiserede lande til at åbne deres markeder yderligere i forhold til de mindst udviklede lande;

19. opfordrer til, at drøftelserne om geografiske betegnelser, som er af stor betydning for at kunne opnå en landbrugsproduktion af høj kvalitet og drage maksimal nytte heraf, tages i betragtning under drøftelserne om adgangen til markedet for landbrugsprodukter;

20. glæder sig over beslutningen om at benytte en vidtrækkende, hurtig og konkret tilgang, der er uafhængig af andre sektorbestemte initiativer, på spørgsmål om bomuld og glæder sig over etableringen af et specifikt underudvalg om dette spørgsmål; henviser til, at disse foranstaltninger bør gennemføres inden bestemte datoer og suppleres af støttende strukturreformprogrammer for landbruget og industrien i de påvirkede EU-regioner samt af udviklingsstøtteforanstaltninger for udviklingslandene iværksat af Verdensbanken og Den Internationale Valutafond, FN's udviklingsprogram og andre internationale organisationer;

21. opfordrer Kommissionen til at intensivere forhandlingerne om ΝΑΜΑ, finde frem til en brugbar formel for afskaffelse eller nedsættelse af høje tariffer, særligt høje tariffer og optrapning af tariffer og ligeledes undersøge muligheden for begrænset gensidighed for udviklingslandene under behørig hensyntagen til deres behov for fleksibilitet og for at anvende princippet om særbehandling over for dem ligesom over for de mindst udviklede lande; understreger endvidere, at vigtige handels- og udviklingsfordele vil blive sikret gennem liberaliseringen af syd-syd-markederne, især med hensyn til de mest udviklede udviklingsøkonomier; bemærker ligeledes behovet for, at alle handelspartnere fjerner ikke-toldmæssige hindringer, hvor det er berettiget;

22. beklager, at der ikke er etableret en konkret ramme for tjenester, selv om det bifalder de vedtagne henstillinger, og opfordrer indtrængende alle WTO-medlemmer til at indgive reviderede kvalitetsforslag inden den planlagte frist i maj 2005, navnlig med hensyn til de sektorer og forsyningsformer, der er af interesse for udviklingslandenes eksport (jf. bilag C til afgørelsen); anmoder om, at der udvises forsigtighed ved liberaliseringen af forsyningspligtydelser, og anmoder om, at tjenester inden for sundhed, uddannelse og den audiovisuelle sektor undtages i lighed med de tjenester, der vedrører menneskers grundlæggende behov, såsom vand og energi, da det er forkert at kræve, at udviklingslandene liberaliserer sådanne tjenester på en måde, som vil bevirke, at de afvikles;

23. mener, at landbruget bestemt er det vigtigste emne i disse forhandlinger, men bemærker, at dette må være drivkraften, og at fremskridt på dette område skal bruges som vægtstang og som et aktiv i forbindelse med forhandlinger for at sikre fremskridt på andre områder, især med hensyn til handel med tjenester og bedre adgang til industrivarer for alle WTO-medlemmer, ved effektivt at reducere importafgifter og andre handelshindringer;

24. glæder sig over den aftale, der er indgået om iværksættelse af forhandlinger på området for fremme af handel, hvilket vil forbedre udviklingslandenes eksportkapacitet, og anerkender, at EU har hjulpet udviklingslandene ved at udelade de andre Singapore-emner fra forhandlingerne; understreger dog samtidig muligheden for at forhandle om disse emner inden for et multilateralt system, hvilket er i såvel de udviklede landes som udviklingslandenes interesse; anmoder om, at de principper, der er aftalt for afgørelsens bilag D, overholdes, navnlig med hensyn til særbehandling af og støtte til udviklingslandene, under behørig hensyntagen til overgangsperioderne for gennemførelsen af forpligtelserne og foreneligheden med den administrative og institutionelle kapacitet i de pågældende lande;

25. ønsker, at der sker pragmatiske og vedvarende fremskridt på de områder, der ikke er omfattet af afgørelsen, f.eks. regler for antidumpingforanstaltninger og støtte, miljødimensionen af international handel og geografiske betegnelser, herunder spørgsmål vedrørende udvidelse af deres beskyttelse til andre produkter end vine og spirituosa, i overensstemmelse med Doha-runden;

26. understreger, at der under de nuværende WTO-forhandlinger skal gives større opmærksomhed til beskyttelse og overholdelse af den intellektuelle ejendomsret, blandt andet i forbindelse med TRIPS; beklager, at mange WTO-medlemmer stadig er træge i bekæmpelsen af handel med forfalskede og piratkopierede varer;

27. opfordrer alle parter til at bestræbe sig på at nå til enighed med hensyn til udnævnelsen af en ny generaldirektør for WTO inden den planlagte dato i maj 2005, så udnævnelsesprocessen ikke griber forstyrrende ind i forløbet af Doha-rundens forhandlinger;

28. understreger behovet for en vidtrækkende reform af WTO og betragter Sutherland-rapporten som det første skridt i det indledende arbejde for at skabe en mere effektiv, åben, demokratisk og transparent organisation og for at opnå et stærkere politisk engagement i forhandlingerne;

29. opfordrer til gennemførelse af yderligere institutionelle reformer for at forbedre WTO-institutionernes rolle, beslutningsprocessen, tvistbilæggelsesmekanismen og dialogen med civilsamfundet; mener, at WTO skal stille passende informationer og forklaringer til rådighed for borgerne om sine principper og foranstaltninger for at undgå at globaliseringsprocessen og WTO's rolle i høj grad misforstås og fremstilles på en fordrejet måde; glæder sig derfor over Sutherland-rapporten, som behandler en del af denne kritik og udreder misforståelserne;

30. gentager behovet, som også bekræftes i millenniumerklæringen, for at etablere tættere forbindelser mellem WTO og andre internationale organisationer som en afgørende fase i processen med at skabe en anderledes, mere bæredygtig form for globalisering, som vil tjene fælles mål, med henblik på at fastlægge fuldt koordinerede kriterier for udviklingsproblemerne; mener i denne forbindelse, at alle WTO-medlemmer nødvendigvis bør overholde ILO's regler;

31. mener, at et tæt samarbejde mellem EU og USA er absolut afgørende for gennemførelsen af de nuværende forhandlinger og for den effektive gennemførelse af det multilaterale handelssystem, og at den amerikanske kongres bør udvide sit forhandlingsmandat og godkende fornyelsen af USA's medlemskab af WTO; betoner dog, at inddragelsen af alle WTO-medlemmer, især G20- og G90-landene, i beslutningsprocessen fortsat er af meget stor betydning;

32. giver sin fulde støtte til institutionaliseringen af parlamenterne inden for WTO for at styrke den demokratiske legitimitet og gennemsigtighed i WTO-forhandlingerne, eftersom parlamentsmedlemmer kan udgøre en vigtig forbindelse til borgerne, især som kilde til informationer, der kan give svar på borgernes spørgsmål; bifalder i den forbindelse den erklæring, der blev vedtaget af den parlamentariske konference om WTO den 24.- 26. november 2004 i Bruxelles, og afgørelsen om at afholde den næste parlamentariske konference sideløbende med ministerkonferencen i Hong Kong i december 2005;

33. mener, at alle de europæiske institutioner skal samarbejde tæt for at skabe tilfredsstillende resultater, og opfordrer derfor Rådet og Kommissionen til fortsat at holde Parlamentet nøje underrettet også under forhandlingerne i Doha-runden og i løbet af ministerkonferencen i Hongkong og involvere det i de kommende drøftelser og fastholde dets adgang til Udvalg 133-dokumenter;

34. pålægger sin formand at sende denne beslutning til Rådet, Kommissionen, medlemsstaternes parlamenter, tiltrædelses- og kandidatlandenes parlamenter, WTO's generaldirektør og formanden for Den Interparlamentariske Union.

[1] EUT C 77 E af 26.3.2004, s. 393.

[2] EUT C 74 E af 24.3.2004, s. 861.

[3] EFT C 177 E af 25.7.2002, s. 290.

[4] EFT C 189 af 7.7.2000, s. 213.

[5] EFT C 296 af 18.10.2000, s. 121.

[6] EFT C 343 af 5.12.2001, s. 96.

[7] "Vedtagne tekster", P6_TA(2005)0066.

[8] EFT C 112 E af 9.5.2002, s. 326.

--------------------------------------------------